Bernard Śmigała -tu mo swoji korzyni
Zaprosili my tu do naszej Slonski Ziymi gościa wyjontkowego .
Je nim niy wto inszy jak Bernard Śmigała kerymu prziszło przecionć szlajfka do naszego nowego działu Slonski Godki.Toż my som łokropnie radzi bo wto jak wto ale Bernard to chłop co pochodzi z samego serca Ślonska ze Wirku .Chocioż miyszko już 34 lata w Goduli dzielnicy Rudy Ślonskij .Łojcowie ze strony mamulki pochodzom z Gogołowej dzisiejszej dzielnicy Jastrzymbio a Jego Opa przijechoł na Wirek za robotom na poczontku łońskigo wieku .Tak widzicie Bernard to Ślonzok z dziada pradziada niy jakiś tam cyganiony Jego korzynie fest wrosły w ta ziymia co łopisoł w „Sadze rodzinnej -wiek dwudziesty /idzie to znoś na jego stronie internetowej /.Bernard urodzioł się zaroz po wojnie i tak jak kożdy s nas przechodzioł rozmańte etapy swoji ślonzkości .Przeca wszyjscy pamiyntomy czasy jak to było .Jego familijo to baba cera syn i sztworo wnukow. Wiycie Bernad jak kożdy Ślonzok je człowiekiym łokropnie robotnym.Niy doś że robioł w Bytomskich Zakładach Naprawczych prawie 30 lot to jeszcze mo zegrodka.Ci co majom konsek ziymi to wiedzom wiela tu je roboty .No bo trza kopać, grabić, sioć, pleć no i zbiyrać to co Ponboczek doł .Je to ciynżki konszczyczek chleba a Barnard musi se dać łokropnie pozor żeby te serduszko po operacji jako przeszoł pora lot tymu dłogo jeszcze mogło klupać .Toż jednymu trza być rod .Bernard poszoł na pyndzyjo ale i tak bez roboty niy umi wytrzimać Robi se po lekutku na poł etatu za portiera we Cyntrum Kultury w Nowym Bytomiu.No ja teraz już wiym czamu interesuje go czytani i szkryflani .Jak som pedzioł łokropnie rod czyto rozmańte publikacje historyczne .
No dobra Bernard my tu gadu gadu ale powidz nom jak to było s tym Twojim szkryflaniym.-
-Pisać(prawie wyłóncznie po ślónsku)zaczón żech dwa lata tymu, jak dzieci
namówiyły mnie na kupno kómputera.Noprzód bóły to kómyntarze do starych zdjyńć na NK, potym wiersze wspóminkowe, no i tak to już poszło.Teroz jest już tego ze 150 wierszy.-
>-No niy niy wierza bez 2 lata to chłopie kiedy ty spisz no a ło czym tak rod szkryflosz mogesz nom pedzieć czy to je tajymnica-
-Ło czym szkryflóm? Przeważnie ło tym, jak to kejsik bóło,za czym mi jest tesno, czego mi żol…Krom wspómniyń, sóm to tymaty społeczno-obyczajowe, przeważnie z jakómś puyntóm, czy przestrogóm na kóńcu.-
-A mosz jakiś osiongniyncia pochwol się we jakich konkursach żeś broł udział -
Jak idzie ło kónkursy, to pora ich bóło:
I miejsce w kónkursie wierszy lirycznych „Pisza inaczyj”III (łóńskiego roku)
i II (latoś) miejsce w corocznym „Konkursie Sowizdźoła Fraszki Slonskij”.Erbnół żech tyż dyplóm „Nagrodzony Notgeldym Ślonskim” za prómowanie ślónskij godki.Jednakowóż musza tukej pedzieć, że nojwiynkszóm nagrodóm dló mnie sóm kómyntarze ludzi na forach internetowych po tym, jak przeczytajóm mój wiersz.Wtedy chce sie szkryflać dali!
Mosz recht my se tu tak siedzymy i pogadujymy ale wiysz co mje niy dowo pokoju a to jak żeś tu trefioł na ta strona Slonski Godki -
-Na NK poznoł żech Karlusa kery zaproponowoł mi zrobiynie strony w internecie.Potym, jak Karlus już zaczon robić SG , toch sie tam znod automatycznie z kamratami z naszyj rudzkij grupy, tj.Basiom, Usiom,Romanym i inszymi
Jak to fajnie poznować nowych ludzi pra a na Slonski Godce momy wiela kamratow przeca my tu som jak familijo , powiydz mi jeszcze czy mosz jakiś konsek co żeś naszkryfloł a kerymu najbardzi pszajesz keryn Ci tak leży na sercu
-Możno nojwiynkszóm atyncjom łobdarzóm wiersz pt.”Jo Ci pszaja „.Możno skiż tego, żech za niego erbnół piyrszy plac, nó i skiż tego, że to jedyn z mojich piyrszych wierszy i to napisany ekstra na gyburstag nojij żóny!
Jo Ci pszaja
Jak Ty sie sztiglujesz
by mi sie podobać,
jak Ty mnie flegujesz
kej przidzie choroba;
jak umisz mi słodzić,
kej coś potrzebujesz
i by mi dogodzić-
- kołocym futrujesz.
Jak posłepia za dużo
i robisz mi haja,
to choć mnie to wkurzo-
-Jo Ci za to pszaja !
Jak Ty sie frasujesz
kej coś niy wychodzi
i jak sie radujesz,
kej sie nóm powodzi.
Jak Ty sie z wnukami,
po szychcie zmynczono,
bawisz godzinami,
zowdy ucieszóno.
Móg bych jeszcze podać
zalyt cołko raja,
ale styknie dodać-
-za to Ci pszaja !
-Wiysz Bernard jo je babom i wiym wiela je roboty we kuchni a jo nawarzić to nawarza upiyc to upieka krałzy tyż pozaprawiom a moj ślubny jak przidzie co do czego to tyż se śniodani narychtuje ale powiym Ci że klusek takich prawdziwych ślonskich niy zrobi a jak to u Ciebie wyglondo łod strony kuchni-
-Zdażo mi sie tyż nikej cosik upiyc,a zdaniy niy ino mojim, robia to
ponoć lepij niż moja!: Moja żóna, choć na pyndzyji, tyż jeszcze robi, tóż mo sie rozumić, że móm tyż obowiónzki w kuchni.Zresztóm rod to robia, a na potwierdzynie -
Karminadle
Tako na Ślonsku tradycjo była,
że kustowanie to sprawa bab
Dycki łobiady baba warzyła
i sie nie wstyrkoł do tego chłop!
Dzisioj sie czasy zdziebko zmiyniły-
-baby i chłopy robiom pospołu.
Toż baby na chopach wymusiły,
bo wtedy-łowdy podali do stołu.
Jak na mnie przidzie dran na warzynie,
to choćby niy wiym jaki dziyń boł,
biera się gobko za smarzynie
i karminadle jo dom na stoł.
Na łobiod som dobre i do chleba,
na sznicie z tustym-polecom wom!
Wiela roboty przi nich niy trzeba,
zarozki przepis wom na nie dom.
Kup u masarza font siekanego,
miynso łowiynzie z niedzielnej zupy,
żółtko,cebula dodej do tego,
ze mokrom żymłom wymiyszej do kupy.
Pokorzynione i posolone
we tartej żymle łobkulane,
we tustym na tyglu usmarzone!
-już mogom być na stoł podane!
Dzisioj na łobiod przidom dzieci,
a na mnie dran jest na warzynie.
Na karminadle ślinka mi leci,
biera się gibko za smarzyni!
-No Bernard nie spodziywałach się tego po Ciebie piyknie dziynkuja, a wy chłopy kerzi tu wleziecie dostaniecie przepis na Karminadle , możecie się wykozać przed babom żeście nie som jakiś mamlasy i kuchnia mocie obcykano. Wierzcie mi baba bydzie wniebowziynto .Bernardku ale my sie zasiedziali było nom łokropnie miło gościć Cie tu u nas we Slonski Ziymi toż Ci piyknie dziynkujymy życzymy zdrowka i wiela szkryflanio coby ta nasza godka niy zaginyła a nasze dziecka i wnuki wiedziały co to gruba i familoki
Bernarda Śmigały wysłuchała Regina Sobik
szl_Latn pol_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn wol_Latn szl_Latn szl_Latn pol_Latn szl_Latn pol_Latn szl_Latn ces_Latn szl_Latn szl_Latn fur_Latn pol_Latn slv_Latn szl_Latn szl_Latn szl_Latn szl_Latn szl_Latn pol_Latn bem_Latn szl_Latn pol_Latn szl_Latn pol_Latn hrv_Latn szl_Latn szl_Latn szl_Latn por_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn bos_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn pol_Latn pag_Latn szl_Latn szl_Latn pol_Latn